# Amics de les Arts i Joventuts Musicals

Amics de les Arts i Joventuts Musicals de Terrassa és una entitat fundada el 1927, que treballa per promoure la cultura i l'art en totes les seves formes i per ser un espai de debat i de reflexió entorn de la creació i a la societat. Compta amb seccions d'arts plàstiques, de creació multidisciplinària i fotografia, de cinema, de teatre, de música clàssica i coral (Cor Montserrat), de jazz (Jazz Terrassa) i de literatura i pensament (Mirall de Glaç).
Instal·lada des dels anys 30 a la cantonada del carrer del Teatre amb el carrer de Sant Pere, l'entitat ocupa també des del 2003 la primera planta dels antics edificis del Círcol Egarenc i el Gran Hotel Peninsular, al carrer de Sant Pere. Compta amb un cafè-bar que funciona com a espai social, una sala d'exposicions, sala d'actes, estudi de pintura, una aula multidisciplinària, sales d'arxiu i d'assaig del Cor i dues sales de conferències i projeccions (sala Jacint Morera i sala Joaquim Vancells). A més, el Club de Jazz (Jazz Terrassa) gestiona l'espai de la Nova Jazz Cava (passatge Tete Montoliu) i organitza el Festival de Jazz, que té presència a diversos espais de la ciutat. Jazz Terrassa ha estat guardonat amb la Creu de Sant Jordi l'any 2005.
L'entitat compta amb mig miler de socis i sòcies que impulsen una activitat cultural ininterrompuda durant tot l'any, amb prop de 300 activitats (concerts, conferències, projeccions de cinema, representacions teatrals, lectures poètiques, publicacions...). El seu cafè-tertúlia ha estat punt de referència social i cultural de la ciutat durant més de 80 anys.

## Referències

* ↑ Plans, Lourdes «Jordi Garreta. Per amor a l'art. 75 anys d'història cultural a Terrassa"». Terme, n.24, 2009, p.299 [Consulta: 2 gener 2013].
* ↑ '[...]Amics de les Arts, que des de la seva fundació el 1927 ha estat cau de mil iniciatives culturals, especialment en els àmbits de les arts plàstiques i de la música. Els Amics de les Arts ha tingut un paper destacat en la introducció de les avantguardes i el debat artístic a la ciutat i ha mantingut des de molts anys una tradicional tertúlia que tingué el seu temps esplendorós els anys de la Penya dels Ximples. [...] El 1959 es formà el Club de Jazz, inicialment dins dels Amics de les Arts i Joventuts Musicals, que el març del 1971 inaugurà un local, el Jazz Cava, actualment la Nova Jazz Cava, per on han desfilat els més importants músics del món del jazz. Des de l'any 1982 s'hi celebra durant el mes de març el Festival de Jazz de Terrassa.[...] a «Amics de les Arts i Joventuts Musicals». Gran Enciclopèdia Catalana. Barcelona: Grup Enciclopèdia Catalana.
* ↑ «Amics de les Arts i Joventuts Musicals». Gran Enciclopèdia Catalana. Barcelona: Grup Enciclopèdia Catalana.
* ↑ «Creus de Sant Jordi 2005». Generalitat de Catalunya. [Consulta: 22 maig 2014].
* ↑ Flotats, Queralt «Els autèntics Amics de les Arts són de Terrassa i tenen 86 anys». El Periódico, 01-12-2013 [Consulta: 22 maig 2014].

## Bibliografia

* Jordi Garreta. Per amor a l'art. 75 anys d'història cultural a Terrassa. Vol. I (1927-1949). Terrassa, 2007
* Adela Farré. Per amor a l'art. 75 anys d'història cultural a Terrassa. Vol. 2 (1940-1976). Terrassa, 2009

## Enllaços externs

* Pàgina oficial